
AVIZ

asupra propunerii legislative privind vânzarea spaţiilor proprietate privată a statului sau a unităţilor administrativ-teritoriale, cu destinaţia de cabinete medicale, precum şi a spaţiilor în care se desfăşoară activităţi conexe actului medical
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind vânzarea spaţiilor proprietate privată a statului sau a unităţilor administrativ-teritoriale, cu destinaţia de cabinete medicale, precum şi a spaţiilor în care se desfăşoară activităţi conexe actului medical, trimisă cu adresa nr. P.L.x-518 din 8 septembrie 2008, înregistrată  sub nr. 31/829 din 9 septembrie 2008.
Senatul a respins propunerea legislativă în şedinţa din 25 iunie 2008.

Camera Deputaţilor este Cameră decizională în cazul acestei iniţiative legislative conform prevederilor art. 75 alin. (1) şi (3) din Constituţia României, republicată, şi ale art. 92 alin.(9) pct. 2 din Regulamentul Camerei Deputaţilor, republicat.                                                                                                               
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 27 ianuarie 2009.


Membrii comisiei juridică, de disciplină şi imunităţi au examinat propunerea legislativă supusă avizării, expunerea de motive, avizul negativ al Consiliului Legislativ nr. 244/5.03.2008, precum  şi punctul de vedere al Guvernului, transmis cu adresa nr. 1224/D.P.S.G./ 27.05.2008.  

În urma dezbaterilor, cu unanimitate de voturi, s-a hotărât avizarea negativă a propunerii legislative, întrucât, urmare a Deciziei Curţii Constituţionale nr. 871 din 9  octombrie 2007, Ordonanţa de urgenţă a Guvernului nr. 110/2005 a cărui completare face obiectul iniţiativei legislative a fost declarată neconstituţională şi şi-a încetat efectele juridice.
 În raport de obiectul şi conţinutul său, propunerea legislativă face parte din categoria legilor organice.

